	PERSONALREGLEMENT
FOR TJENESTEMENN I
TEKNISKE, ADMINISTRATIVE OG BIBLIOTEKSTILLINGER
ved Universitetet i Tromsø 

	Stadfestet av: Arbeids- og administrasjonsdepartementet
	Dato: 20.12.90


DEL I   GENERELT 

§ 1   VIRKEOMRÅDE 

Dette reglement gjelder for alle stillinger der tilsettingsmyndigheten er tillagt Universitetet i Tromsø, og som omfattes av tjenestemannsloven og lov av 16.juni 1989 om universiteter og vitenskapelige høgskoler (universitetsloven). 

Reglementet gjelder også for eksternt finansierte stillinger der universitetet har arbeidsgiveransvar. 


§ 2  DEFINISJONER 

Med "partene" forstås administrasjon ved Universitetet i Tromsø og de lokale tjenestemanns-organisasjonene som er forhandlingsberettiget ved universitetet etter tjenestetvistlovens regler. 

Med "administrasjonen" forstås universitetets øverste administrative ledelse eller den denne bemyndiger. 

Med "enhet" forstås i dette reglement institutter, Fagområdet medisin, Norges fiskerihøgskole, Avdeling for praktisk pedagogisk utdanning, Universitetsbiblioteket, EDB-sentret og sentraladministrasjonen. 


DEL II  KUNNGJØRING 

§ 3  KUNNGJØRING AV STILLINGER 

Ledige stillinger skal kunngjøres offentlig og besettes etter alminnelig konkurranse med mindre noe annet er fastsatt i karriere- og tjenestegjøringsplaner, i annen avtale eller i § 13 i dette reglement. 

Når midlertidig tilsetting er foretatt etter kunngjøring og ordinær tilsettingsprosedyre, kan tilsettingsmyndigheten fatte vedtak om fast tilsetting uten ny kunngjøring. 

Offentlig kunngjøring skjer i Norsk Lysingsblad, i samsvar med de til enhver tid gjeldende regler for statens annonsering i dagspressen, og ellers slik en finner det formålstjenlig i det enkelte tilfelle. 

Når stillingen skal kunngjøres offentlig skal søknadsfristen være på minimum tre uker. 

Når stillingen bare kunngjøres internt kan søknadsfristen settes til to uker. 


§ 4  KUNNGJØRINGENS INNHOLD 

Kunngjøringen fastsettes av administrasjonen etter forslag fra vedkommende enhet. 

Kunngjøringen skal inneholde beskrivelse av stillingen, det aktuelle arbeidsområde og kvalifikasjonskrav, herunder om søkeren må beherske begge målformer. Kunngjøringsteksten skal også inneholde opplysninger om lønnsvilkår, arbeidssted og særlige vilkår for stillingen.  

Videre angis det fra hvilket tidspunkt stillingen er ledig, søknadsfrist og hvem som kan gi nærmere opplysninger om stillingen og arbeidsmiljøet. Dersom stillingsinnehaveren plikter å gjennomgå opplæring, dersom stillingen medfører plikttjeneste eller dersom det er andre spesielle krav til stillingen, skal dette fremgå av kunngjøringen. 

Kunngjøringen skal utformes i samsvar med reglene i karriere- og tjenestegjøringsplaner, eventuelle oversikter over generelle kvalifikasjonskrav eller annen avtale som er fastsatt for universitetet i henhold til hovedavtalen. 

Kunngjøringen skal opplyse om de bestemmelser om kjønnskvotering som er fastsatt i universitetets særavtale om likestilling. For stillingsgrupper som omfattes av en kvoteringsregel skal kvinner i henhold til hovedavtalen oppfordres særskilt til å søke. 

Dersom partene finner det hensiktsmessig kan det i henhold til hovedavtalen utformes retningsgivende kunngjøringstekster for enkelte stillingsgrupper. 


§ 5  VILKÅR FOR FORNYET KUNNGJØRING 

Dersom tilsettingsmyndigheten ønsker å fravike kvalifikasjonskravene i kunngjøringen, skal stillingen lyses ut på nytt. 

I samråd med vedkommende enhet kan administrasjonen vedta at en stilling skal kunngjøres på nytt dersom det er gått uforholdsmessig lang tid siden stillingen ble kunngjort, dersom en finner at det ikke har meldt seg et tilstrekkelig antall kvalifiserte søkere eller når forholdene forøvrig har endret seg vesentlig. 


DEL III  INNSTILLING 

§ 6  BEHANDLING AV SØKNADENE, BEDØMMELSE. 

Etter utløpet av søknadsfristen skal det så snart som mulig settes opp søkerliste, jf. offentlighets-lovens § 6 nr.4 og forskrift 21.nov.1980 om partsoffentlighet i tilsettingssaker. 

For å foreta den faglige vurderingen kan innstillingsmyndigheten la seg bistå av en rådgivende komité på 2 -3 medlemmer. Stillingens nærmeste foresatte/arbeidsleder skal delta i komiteen. Videre bør en tjenestemann tilsatt i tilsvarende stilling, fortrinnsvis ved en annet enhet, delta. For universitetsbibliotekar bør bedømmelseskomiteen dessuten bestå av minst ett medlem med vitenskapelig kompetanse innenfor den fagkretsen som universitetsbibliotekaren er forutsatt å skulle dekke. 

Komiteen skal fremme et begrunnet forslag til innstilling i samsvar med bestemmelsene i § 8. 

De søkere som etter en vurdering av søknaden synes å være best kvalifisert, bør innkalles til personlig konferanse. Funksjonshemmet søker innkalles til konferanse i henhold til § 9 i forskrift til tjenestemannsloven. 

Dersom det ved konferanse eller på annen måte kommer fram nye opplysninger av betydning for vurderingen av søkerne, skal disse nedtegnes. 

En søker har rett til å be om at det ikke blir innhentet opplysninger hos nåværende eller tidligere arbeidsgiver. 


§ 7  INNSTILLENDE MYNDIGHET 

Et lokalt sammensatt innstillingsråd ved hver enhet foretar innstilling. Nærmeste foresatte tjenestemyndighet er rådets leder. Rådet består dessuten av en arbeidsgiverrepresentant og en tjenestemannsrepresentant. 

Dersom enhetens øverste organ ønsker det kan innstillingsrådet utvides med en arbeidsgiverrepresentant og en tjenestemannsrepresentant. 

Sentraladministrasjonen: 

Nærmeste foresatte tjenestemyndighet er:
- rektor ved tilsetting av universitetsdirektør
- universitetsdirektøren ved tilsetting av direktører/avdelingsledere 
- universitetsdirektøren eller den han bemyndiger ved tilsetting av øvrige tjenestemenn. 

Arbeidsgiverrepresentant med personlig vararepresentant oppnevnes av administrasjonen for 2 år om gangen. 

Øvrige enheter: 

Nærmeste foresatte tjenestemyndighet er:
- lederen for enhetens øverste styringsorgan ved tilsetting av enhetens øverste administrative leder.
- enhetens øverste administrative leder ved tilsetting av øvrige tjenestemenn. 

Arbeidsgiverrepresentant med personlig vara oppnevnes av enhetens øverste styringsorgan blant dets medlemmer i fast stilling. 

For hver enhet oppnevner organisasjonene en tjenestemannsrepresentant med vararepresentant for 2 år om gangen etter følgende regler: 

Den tjenestemannsorganisasjon som enten selv eller gjennom tilslutning til en hovedsammenslutning er forhandlingsberettiget, oppnevner representanten med vararepresentanter. Er flere organisasjoner forhandlingsberettiget, oppnevner organisasjonene i fellesskap representant og vara. Kan de ikke bli enige skal de to organisasjonene som har størst medlemstall ved enheten oppnevne representant og vara hver sin gang. Ved utvidet innstillingsråd i henhold til 2. ledd oppnevnes tjenestemanns-representantene etter reglene i § 9. 


§ 8  INNSTILLINGEN 

På grunnlag av kunngjøringen og søknadene samt de opplysninger som fremkommer i eventuell personlig konferanse eller på annen måte, foretar innstillingsmyndigheten en vurdering av søkerne og fremmer en skriftlig begrunnet innstilling til tilsettingsmyndigheten. 

Er det flere kvalifiserte søkere til en stilling, skal vanligvis minst tre søkere innstilles i prioritert rekkefølge. 

I innstillingens begrunnelse skal det gis opplysninger om søkerne, deres utdanning, yrkespraksis og eventuell annen relevant praksis. Det skal videre gis uttalelse om søkernes kvalifikasjoner og egnethet for stillingen sett på bakgrunn av kunngjøringsteksten, samt en begrunnelse for den rangering som er foreslått. 

Et eventuelt mindretall innen innstillingsmyndigheten skal avgi sin egen begrunnete innstilling. 

Likestillingsutvalget gis anledning til å uttale seg i samsvar med bestemmelser gitt i særavtale. 


DEL IV   TILSETTING 

§ 9   TILSETTINGSMYNDIGHET 

Tilsettingsmyndigheten er i henhold til universitetsloven fastsatt slik: 

Universitetsstyret foretar tilsetting av direktører, avdelingsledere i sentraladministrasjonen, sjefarkitekt, enhetenes administrative ledere, overbibliotekar og EDB-sjef. 

Øvrige tjenestemenn tilsettes av tilsettingsråd med slik sammensetning:
Universitetsdirektøren eller den han bemyndiger er rådets leder. Rådet består dessuten av 2 arbeidsgiverrepresentanter oppnevnt av universitetsstyret og to tjenestemannsrepresentanter for hver av følgende grupper:

1. Saksbehandlere
2. Bibliotekarer
3. Kontorstillinger
4. Tekniske stillinger
5. Drifts- og vedlikeholdsstillinger. 

Arbeidsgiver- og tjenestemannsrepresentanter med personlige vararepresentanter oppnevnes for 2 år om gangen. 

Tjenestemannsrepresentantene oppnevnes slik:


Den tjenestemannsorganisasjon innen vedkommende tjenestemannsgruppe som enten selv eller gjennom tilslutning til en hovedsammenslutning er forhandlingsberettiget, oppnevner representanter for tjenestemennene med personlige varamenn.


Er flere organisasjoner innen vedkommende tjenestemannsgruppe forhandlingsberettiget, oppnevner organisasjonene i fellesskap representanter med personlige vararepresentanter. Kan de ikke bli enige, skal det oppnevnes to representanter med personlige vararepresentanter etter følgende regler: 

a) Dersom to tjenestemannsorganisasjoner hver organiserer minst 25% av de organiserte tjenestemenn i vedkommende gruppe, skal organisasjonene oppnevne hver sin representant i tilsettingsrådet.

b) Dersom flere tjenestemannsorganisasjoner har minst 25% av de organiserte tjenestemenn innen gruppen, skal de to organisasjonene som har størst medlemtall innen gruppen oppnevne hver sin representant i tilsettingsrådet.

c) Primærorganisasjonene under samme hovedsammenslutning har adgang til å slå sammen medlemstallet i relasjon til reglene i a og b. 


§ 10   TILSETTINGSORGANETS KOMPETANSEOMRÅDE 

Tilsettingsorganet fatter vedtak om tilsettinger med mindre annet blir bestemt i henhold til § 13.
Tilsettingsorganet fatter dessuten vedtak i saker om ordensstraff, suspensjon, oppsigelse og avskjed. 

I henhold til universitetsloven kan rektor beslutte kortvarig suspensjon fra tjenesten. 


§ 11  SAKSBEHANDLINGEN I TILSETTINGSORGANET 

Tilsettingsrådets leder har ansvaret for saksbehandlingen i tilsettingsrådet. 

I henhold til universitetsloven har universitetsstyret fastsatt:
Behandlingen i tilsettingsrådet er skriftlig med mindre det i denne paragraf er fastsatt at behandlingen skal skje i møte. Tilsettingsrådets leder kan for den enkelte sak bestemme at behandlingen likevel skal skje i møte. 

Ved skriftlig behandling sendes saken på sirkulasjon blant rådets medlemmer, som hver for seg avgir uttalelse. Rådet fastsetter nærmere regler om hvorvidt medlemmene skal avgi uttalelse samtidig eller i rekkefølge, og eventuelt i hvilken rekkefølge uttalelsene skal avgis. I tilsettingssaker skal det holdes møte når ett medlem krever det, eller når det er dissens blant rådets medlemmer. I saker om ordensstraff, suspensjon, oppsigelse og avskjed skal det holdes møte. Rådet er beslutningsdyktig når et flertall av medlemmene og minst en av tjenestemannsrepresentantene har avgitt uttalelse/ møtt fram. 

Som vedtak gjelder det et flertall av stemmene, det vil si over halvparten, er avgitt for. Ved stemmelikhet gjelder det møteleder har stemt for. 

Rådets vedtak tas inn i protokoll. Det skal fremgå av protokollen hvordan den enkelte har stemt. Medlemmene har anledning til å grunngi sine standpunkter ved protokolltilførsel. Protokolltilførsel skal avgis innen avslutning av rådets behandling av saken i møte. 

For tilsettinger som behandles av universitetsstyret fastsetter styret stemmeregler mm. 


§ 12  INSTANSREKKEFØLGE 

Når en sak fremmes til høyere myndighet i medhold av tjenestemannslovens §§ 4.5, 5.3, 18.2 og 19.1 skal i henhold til universitetsloven Kongen eller universitetsstyret avgjøre saken slik: 

§ 4.5 (uenighet mellom tilsettingsorganet og innstillingsorganet):
- Kongen når tilsettingen skjer i universitetsstyret.
- Universitetsstyret når tilsettingen skjer i tilsettingsråd. 

§ 5.3 (uenighet i tilsettingsorganet):
- Gjelder ikke når universitetsstyret er tilsettingsorgan.
- Universitetsstyret når tilsettingen skjer i tilsettingsråd. 

§ 18.2 (uenighet om å ilegge ordensstraff, oppsigelse, avskjed):
- Gjelder ikke når saken behandles i universitetsstyret.
- Universitetsstyret når saken behandles i tilsettingsråd. 

§ 19.2 (klage om suspensjon, ordensstraff, oppsigelse, avskjed):
- Kongen når vedtaket er gjort av universitetsstyret.
- Universitetsstyret når vedtaket er gjort av tilsettingsråd. 


§ 13  UNNTAK FRA REGLENE OM KUNNGJØRING, INNSTILLING OG TILSETTING 

Ved vikariater og engasjementer på inntil 12 måneder kan universitetsdirektøren foreta tilsetting uten ordinær kunngjøring, bedømmelse og innstilling. Denne myndighet kan delegeres for tilsettinger i inntil 6 måneder. 

Når forenklet prosedyre har vært fulgt og stillingen senere blir fast skal stillingen kunngjøres og besettes etter ordinær prosedyre. 

For eksternt finansierte oppdragsstillinger kan det etter samråd med arbeidstakerorganisasjonene gjøres unntak fra reglene om kunngjøring og innstilling når det stilles krav til hurtig tiltredelse. 


§ 14  MELDING OM TILSETTING 

Den som tilsettes gis skriftlig underretning om tilsettingen der det orienteres om lover, instrukser og reglementer som for tiden gjelder for tjenesten. Underretningen skal angi en frist for når vedkommende må melde om stillingen blir akseptert og eventuelt fra hvilket tidspunkt tiltredelse senest må finne sted. 

Ved midlertidig tilsetting gis tjenestemannen i tillegg skriftlig underretning om tilsettingens varighet, eventuelt om hvilket oppdrag som skal utføres. 

Hvis vedkommende tilsettes på prøve, skal underretningen også inneholde en orientering om prøvetidsreglene. 

De øvrige søkere skal underrettes om at stillingen er besatt. Underretningen skal inneholde navnet på den søker som er tilsatt i stillingen. 


DEL V  ANDRE BESTEMMELSER 

§ 15  BEREGNING OM TJENESTETID 

For tjenestetidsberegning i relasjon til tjenestemannslovens §§ 9 og 10 legges til grunn all sammenhengende tjeneste ved universitetet hvor universitetet har arbeidsgiveransvaret. Med tjeneste menes også fravær i henhold til hovedavtalen. 

Tjenesten regnes som sammenhengende så lenge det ikke er mer enn 14 dagers opphold mellom tilsettingsforholdene. Utgangspunktet regnes fra den dag vedkommende tjenestemann har tiltrådt stillingen ved universitetet. 


§ 16  SLETTING AV ORDENSSTRAFF 

Ordensstraffer etter tjenestemannslovens § 14 slettes etter fem år. 


§ 17  ARBEIDSTID 

Alle plikter å overholde den arbeidstid som til enhver tid er bestemt for dem. Registrering av frammøte skjer etter regler fastsatt i egen avtale. 


§ 18  VELFERDSPERMISJONER 

Velferdspermisjoner gis etter reglene i fellesbestemmelsene og i Statens personalhåndbok. 

Etter drøftinger med arbeidstakerorganisasjonene fastsetter administrasjonen hvilke instanser som har myndighet til å tilstå tjenestefri med lønn etter denne bestemmelse. 


§ 19   PERMISJONER I FORBINDELSE MED OPPLÆRING, OVERGANG TIL ANNEN STILLING M.M. 

Tjenestefri kan, så langt tjenesten tillater det, gis tilsatte som ønsker å gjennomføre en utdanning eller utføre et arbeid av betydning for den videre faglige utvikling i statens tjeneste. 

Tjenestefri for tidsbegrenset tjenestegjøring i utdanningsstilling, i stilling for oppdragsvirksomhet, eller annen tjeneste av spesiell interesse for universitetet kan gis for det tidsrom som er nødvendig for formålet. 

Tjenestefri for å overta annen stilling gis etter reglene i Statens personalhåndbok samt eget permisjonsreglement. 


§ 20  FERIELISTER 

Det skal settes opp ferielister i henhold til ferielovens bestemmelser. Det skal sørges for forsvarlig bemanning til enhver tid. Ferielistene skal godkjennes av administrasjonen, som også skal godkjenne senere endringer eller avvik. 


§ 21  ATTEST 

Tilsatt som fratrer sin stilling etter lovlig oppsigelse eller som ber om det, skal få skriftlig attest. Attesten skal inneholde navn, fødselsdato, hvilken stilling, dato for tiltredelse og eventuell fratredelse av stillingen. Dessuten skal det gis opplysninger om hvilke arbeidsområder den tilsatte har hatt og, dersom tjenestemannen krever det, en vurdering av arbeidet. 

Forøvrig gjelder arbeidsmiljølovens §68. 

...............................


Reglementet trer i kraft 01.01.91

